**Datum: 27.12.2024. SAOPŠTENJE ZA MEDIJE**

**Kompaniji m:tel uručeno priznanje za najboljeg poreskog obveznika**

*Održana poslovna konferencija o budućnosti poslovanja*

U petak, 27. decembra ove godine, u Kulturnom centru „Banski dvor“ svečano je obilježeno 20 godina postojanja i rada Unije poslodavaca Republike Srpske, uz podršku kompanije m:tel kao zlatnog sponzora manifestacije.

Tokom ovog značajnog jubileja, plaketa „Najbolji poreski obveznik za period 2020–2024. godina“, u sektoru telekomunikacija, uručena je kompaniji m:tel. Priznanje je Dejanu Jokiću, izvršnom direktoru za finansije kompanije m:tel, predao predsjednik Vlade Republike Srpske, Radovan Višković.

U okviru ove poslovne manifestacije, organizovana je i panel-diskusija „Izazovi i budućnost poslovanja #4“. Među učesnicima bio je i Dejan Jokić, a diskusija je obuhvatila aktuelne teme koje se tiču izazova poslovanja na lokalnom, regionalnom i globalnom tržištu, perspektive tržišta Republike Srpske, kao i Bosne i Hercegovine.

U svom izlaganju, Jokić je istakao da je kompanija m:tel spremna da odgovori na buduće izazove kroz strategiju koja obuhvata digitalnu transformaciju, kontinuirano unapređenje usluga i razvoj telekomunikacione infrastrukture. Naglasio je da će sposobnost kompanije da se prilagodi promjenama biti ključna za njen dalji uspjeh i u narednim godinama.

Ključne riječi: mtel, Unija poslodavaca RS
Izvor fotografija: m:tel